**О БИО4 кампусу**

**Укупна површина:** 110.000 квадратних метара бруто површине

**Укупна инвестиција:** Око 190 милиона евра за изградњу, плус још око 100 милиона евра за опремање.

**Укупан број особа:** око 1.200 професора и истраживача и око 4.000 студената, плус гости и привреда

**Временски оквир**: Почетак градње се очекује у првој половини 2023. године а усељење БИО4 кампуса у првој половини 2025. године.

Централна тачка националних инвестиција у биоекономски развој је изградња БИО4 Кампуса, јединственог мултидисциплинарног пројекта у ширем региону. Назив БИО4 скраћено представља четири кључне области: биомедицину, биотехнологију, биоинформатику и биодиверзитет.

БИО4 Кампус, као јединствен простор који покрива око 20 хектара земљишта, са једне стране ће обухватити образовне и научно-истраживачке институције са дугогодишњом традицијом:

1. Три факултета Универзитета у Београду:

а. Биолошки факултет,

б. Фармацеутски факултет, и

ц. Група за биоинжењеринг Технолошко-металуршког факултета

2. Осам научних института ће комплетно или делимично бити присутно у Кампусу:

а. Институт за молекуларну генетику и генетичко инжењерство,

б. Центар за одрживо управљање биоресурсима и природне производе Института за биолошка истраживања „Синиша Станковић",

ц. Институт за медицинска истраживања,

д. Институт за мултидисциплинарна истраживања,

е. Истраживачко-развојни институт за вештачку интелигенцију Србије

ф. Институт „Биосенс”

г. Институт за кардиоваскуларне болести „Дедиње”, и

х. Институт за примену нуклеарне енергије (ИНЕП).

Са друге стране, као веома важни садржаји, унутар Кампуса ће бити и институције и организације привредног карактера:

3. Екстензија Научно-технолошког парка Београд биће изграђена за подршку БИО4 стартапима, њихову акцелерацију, као и Центар за идеје – место сусрета истраживача и студената из различитих области.

4. Истраживачко-развојни центри компанија, домаћих и међународних, великих и малих.